《沁园春 泛舟明湖，访仲愚留饮即事，有李道思、刘伯叙继至》
清代·曹贞吉

所谓伊人，一水盈盈，欲往从焉。见雁影萧条，烟波上下，渔歌欸乃，笭箵便娟。

雨笠烟蓑，瘿瓢竹杖，衰柳残荷望渺然。橹声断、恰门横短港，巷面青山。

一觞一咏流连。殊不似、扁舟雪夜还。况高议云生，尊同北海，胜流狎集，客比西园。

鸿爪遭逢，萍踪聚散，绝胜他人交十年。拼沉醉、问中秋好月，可照湖干。

作者简介：曹贞吉(1634～1698) 清代著名诗词家。字升六，又字升阶、迪清，号实庵，安丘县城东关（今属山东省）人。曹申吉之兄。康熙三年进士，官至礼部郎中，以疾辞湖广学政，归里卒。嗜书，工诗文，与嘉善诗人曹尔堪并称为“南北二曹”，词尤有名，被誉为清初词坛上“最为大雅”的词家。